## Hvordan bruke mediene

Det er viktig å få omtalt kirkens aktiviteter i mediene, både de lokale og de større. Slik når vi bredt ut. Papir- og nettaviser, radio og TV er gode medspillere for menigheten. Vi når ut med viktig informasjon til dem vi vil nå. Mediedekningen viser at menigheten er en naturlig og viktig del av samfunnslivet. Menighetens virksomhet blir synlig i mediene. Det styrker det kirkens generelle omdømme. Det betyr også mye at vi løfter fram kirkens virksomhet overfor politikere og samfunnsaktører.

Medieomtale er med på å forsterke annen og mer målrettetkommunikasjon. Hvis noen har glemt invitasjonen som kom i posten, er medieomtalen en effektiv påminner.

Når du skal ha kontakt med større redaksjoner er det lurt å legge merke til hvilke journalister som er aktuelle for kirke- og kulturstoff. Knytt kontakter.

Det er mange faktorer som avgjør hvordan en redaksjon velger stoff. Nyhetsdøgnet er én faktor, hva redaksjonen legger vekt på er en annen. Gi ikke opp etter første forsøk. Det er umulig å forutsi hvor interessert redaksjonen er i saken din. Det gjør at mediekontakt må prøves igjen og igjen.

**Hvordan få inn en sak?**

**Forhåndsomtale:**

* Lag et dokument, gjerne en epost. Teksten har med fakta om hva som skjer, når og hvor, og hvem som kan kontaktes.
* Lag en dekkende overskrift og ingress (innledning på tre-fire linjer). Ha en oppsummering på én setning.
* Tenk bilder til avis/tv, og lydbilder til radio. Er det en forhåndsomtale kan det være fint med et bilde fra et tidligere eller liknende arrangement. Bilder kan lånes fra Kirkerådet, bispedømmet eller nabomenigheten. Husk at de som er på bildet må godkjenne bruken. Oppgi fotografens navn.
* Følg opp eposten som sendes redaksjonen med en telefon til vaktsjefen, eller direkte til en journalist.
* Ta kontakt i god tid før arrangementet, gjerne én uke i forveien.
* Test ut på en tenåring, en kollega, tante eller onkel som ikke kjenner saken fra før. Er den godt nok presentert?

**Reportasje i etterkant:**

* Inviter journalisten ved å lage en kortfattet beskrivelse av arrangementet. Vær tilgjengelig på telefon.
* Redaksjonene har begrenset med ressurser, særlig i helgene. Dersom mediet ikke kan prioritere saken er det mulig å få omtale i etterkant av arrangementet, ved å sende en kort tekst og bilde til redaksjonen.
* Ved intervju er det er fornuftig å be om å få lese sitater og uttalelser før de publiseres.

**Leserinnlegg**

Leserinnlegg om kirke og kristenliv kan være en effektiv måte å fortelle om virksomhet i kirken. Andre temaer kan være barn- og unges oppvekstsvilkår, eller samfunnsetiske problemstillinger. Her er engasjement, gode argumenter og etterprøvbare fakta avgjørende.

Gi tilbakemelding etter en god sak, alle liker ros.